Source: http://docplayer.fi/3977853-Sos-lapsikyla-ry-2012-maritta-torronen-ja-teemu-vauhkonen-osallistava-vertaistutkimus-sijaishuollosta-itsenaistyvien-nuorten-hyvinvoinnista.html
Timestamp: 2018-03-21 18:54:13+00:00
Document Index: 14639578

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

SOS-Lapsikylä ry Maritta Törrönen ja Teemu Vauhkonen. osallistava vertaistutkimus sijaishuollosta itsenäistyvien nuorten hyvinvoinnista - PDF
SOS-Lapsikylä ry Maritta Törrönen ja Teemu Vauhkonen. osallistava vertaistutkimus sijaishuollosta itsenäistyvien nuorten hyvinvoinnista
Download "SOS-Lapsikylä ry 2012. Maritta Törrönen ja Teemu Vauhkonen. osallistava vertaistutkimus sijaishuollosta itsenäistyvien nuorten hyvinvoinnista"
2 SOS-Lapsikylä ry 2012 Maritta Törrönen ja Teemu Vauhkonen Itsenäistyminen elämänvaiheena osallistava vertaistutkimus sijaishuollosta itsenäistyvien nuorten hyvinvoinnista
3 Kustantaja SOS-Lapsikylä ry ISBN (nid.) ISBN (PDF) Painopaikka Forssa Print, 2012
4 Sisällysluettelo Esipuhe... 7 Johdanto... 8 Tutkimusmetodologisia valintoja Tutkimus osana I Matter -hanketta Osallistava tutkimus Vertaistutkimus nuoret tiedontuottajina Haastateltavien hankinta Tutkimusvalmiuksien opiskelu Tutkimusaineiston keruu Tutkimusaineisto Aineiston analyysi Haastatellut nuoret Eettiset kysymykset Nuoruuden hyvinvointi ja suojelu Jälkihuolto Nuorten hyvinvointi resursseina Taloudellinen hyvinvointi Kulttuuriset sijaishuollon käytännöt Tärkeät ihmissuhteet Fyysinen ja henkinen hyvinvointi Yhteenveto Sijaishuollon päättymisen joustavuus Valmiudet arkielämän taitoihin Tarkoituksellinen olemassaolo Nuorten sosiaaliset verkostot Henkinen ja fyysinen terveys Johtopäätökset Lähteet Liitteet Kiitokset
5 liitteet Taulukot Taulukko 1. Nuorten hyvinvointia kuvaavien tekijöiden maininnat haastatteluissa Taulukko 2. Haastateltavien sukupuoli Taulukko 3. Haastateltavien ikä sijoituksen alkaessa ja päättyessä Taulukko 4. Viimeisin haastateltavien sijaishuollon muoto Taulukko 5. Mihin oli sijoitettuna suurimman osan aikaa Taulukko 6. Nuorten sijaishuollossa viettämät vuodet Taulukko 7. Nuorten kokemusten myönteiset ja kielteiset ääripäät Taulukko 8. Haastateltavien opiskelu ja työssäkäynti Taulukko 9. Missä nuori opiskelee Taulukko 10. Käykö töissä sijoituspaikan mukaan Taulukko 11. Nykyiset taloudellisen tuen lähteet Taulukko 12. Kuinka hyvin haastateltavien tulot riittävät seuraaviin menoihin Taulukko 13. Onko harrastuksia tai harrastaako kuntoilua Taulukko 14. Oliko harrastuksia tai harrastiko kuntoilua sen mukaan missä oli viimeksi sijoitettuna Taulukko 15. Onko harrastuksia tai harrastaako kuntoilua sijaishuollon jälkeen sen mukaan missä oli viimeksi sijoitettuna Taulukko 16. Onko pystynyt maksamaan laskunsa ajallaan Taulukko 17. Pystyykö lyhentämään velkaansa Taulukko 18. Millaiseen asuntoon muutti ensimmäiseksi lähdettyään sijaishuollosta Taulukko 19. Kuinka pitkään on asunut nykyisessä asunnossaan Taulukko 20. Kuinka tyytyväisiä haastateltavat ovat seuraaviin asioihin Taulukko 21. Milloin saivat tiedon sijoituksen päättymisestä sijoituspaikan tyypin mukaan 4
6 Taulukko 22. Tietoisuus arjen taidoista ja vaaroista Taulukko 23. Saiko riittävästi tietoa, joka tuki lähtöä sijaishuollosta koskien seuraavisa asiota Taulukko 24. Saitko itsenäistymistäsi koskien jälkihuoltosuunnitelman Taulukko 25. Tehtiinkö sinulle kirjallinen itsenäistymissuunnitelma Taulukko 26. Missä iässä nuori on valmis elämään itsenäisesti haastateltavien mukaan Taulukko 27. Kuinka paljon seuraavat henkilöt auttoivat suunnittelemaan lähtöä sijaishuollosta Taulukko 26. Henkilöt, jotka ovat auttaneet haastateltavia asunnon saamisessa Taulukko 29. Eri henkilöiltä saatu tuki sijaishuollosta lähdön jälkeen Taulukko 30. Millainen suhde Taulukko 31. Suhteet aiempiin hoitajiin Taulukko 32. Tunteeko voivansa hyvin Taulukko 33. Onko turvallinen olo elämässä Taulukko 34. Fyysinen terveys Taulukko 35. Henkinen hyvinvointi Kuviot Kuvio 1. Nuorten toimintavapaudet sijaishuollon itsenäistymisvaiheessa Kuvio 2. Arviot arjen taidoista Kuvio 3. Haastateltavien opiskelu ja työssäkäynti sukupuolen mukaan Kuvio 4. Nuorten saama tuki sijaishuollon jälkeen Keiltä saa tukea? Kuvio 5. Itsenäistymisen tuki ja turva Kuvio 6. Itsenäistymisen kipukohdat Kuvio 7. Tärkeät sijaishuollon käytännön toimet ja lastensuojelupolitiikan prioriteetit 5
7 Nuorten terveiset muille sijaishuollossa oleville tai olleille nuorille: Kunnioittakaa itseänne. Pitää kunnioittaa itseään Se mimmonen sun tausta on ja millaisista oloista sä oot lähteny, sillä ei oo paskankaan merkitystä sille, mikä sä oot. Sul on kaikki mahdollisuudet rakentaa sun oma elämä semmoseks kun sä haluut ja kunnioittakaa myös muita ihmisii. Olkaa kiitollisii siitä avusta, mitä saatte ja ottakaa se vastaan. (Haastattelu 102, ) Et kuuntele oikeesti niitä ohjeita, joita sulle annetaan, ja ota semmonen järkevä luottamus ittees, että niitä tulee niitä ongelmia, mutta kyllä niistä ylikin pääsee, jos vaan tahtoo ja luottaa siihen omaan tekemiseen. (Haastattelu 107, ) 6
8 esipuhe Käsissäsi on painavaa tietoa sisältävä tutkimusjulkaisu, jonka sisällön sijoitetut nuoret ovat tuottaneet vertaishaastattelujen avulla. On ainutlaatuista, että tutkimuksen aineisto kerätään asetelmalla, jossa ei ole auttajaa ja autettavaa, viranomaista ja kansalaista, tutkijaa ja tutkittavaa tai asiakasta ja palvelun tuottajaa. Haastattelijoiden oma kokemus sijaishuollosta on antanut tutkimukselle aivan uuden ulottuvuuden. Omakohtainen kokemus sijaishuollosta on asia, jota ei voi sivuuttaa, kun pohditaan, miten sijaishuollossa eläneille rakennetaan yhdessä hyvää tulevaisuutta. Suomessa tutkimukseen osallistuneet nuoret on tavoitettu usean lastensuojelualan toimijan kautta. Yhteistyötä on tehty yli organisaatiorajojen, järjestöjen, yrittäjien ja kuntien välillä. EU:n sosiaalirahaston avulla rahoitettu tutkimus on ollut myös voimannäyte kansainvälisestä, usean maan yhteistyöstä. Hyvinvoinnin kokemukset ovat yksilöllisiä, samoin kuin nuorten valmius itsenäistyä. Määrältään ja syvyydeltään laaja tutkimusaineisto antaa arvokasta tietoa nuorten itsenäistymisestä. Itsenäistyminen on sijaishuollossa oma vaiheensa, mutta myös koko sijaishuollon tavoite, merkki onnistumisesta. Haasteellisesta tutkimusasetelmasta huolimatta uskallan todeta, että sijaishuollossa elävien lasten ja nuorten asiantuntijuus oman hyvinvointinsa lisääjinä on saatava keskeisempään asemaan palveluja tuotettaessa ja niiden vaikuttavuutta arvioitaessa. SOS-Lapsikylä esittää parhaat kiitokset haastatteluihin osallistuneille nuorille ja haastattelijoille ja toivoo hyvää itsenäistä elämää. Kiitos tutkimuksen yhteistyötahoille merkittävästä avauksesta nuorten osallisuuden lisäämisessä. Ilman ammattimaista tutkimuksen toteutusta ja tulosten analysointia olisi tutkimusta ollut vaikea suorittaa. Kiitos siis Maritta Törröselle ja Teemu Vauhkoselle sekä tutkimuksen koordinaattorille Hillevi Westmanille. Jari Ketola toiminnanjohtaja SOS-Lapsikylä ry 7
9 johdanto Ainahan vois sanoo, et mä haluaisin, et kaikki tykkäis musta, mutta mä haluan, et ihmiset näkee mut ihmisenä, joka pitää huolta itsestään, tulee toimeen elämässä. Noh, enpä tiedä. Sanotaan näin, että menestyksiä aina arvostetaan, että jos sulla on joitakin hyviä saavutuksia elämässä, niin ainakin sä oot itse niistä ylpee. Mä en tiedä onks se sit, et mitä sä oot saavuttanu elämässä, et millä sua mitataan. Totta kai (saavuttaminen) on tärkeetä, mutta mä en tiedä kuinka humanistinen ajattelutapa se on ajatella. Jokainen ihminen on yhtä tärkeä, että jokaista ihmistä tulee arvostaa just sellasena, kun sä oot. Mistä tää mielikuva sitten tulee? Tuleeks se siitä, kuinka mukava sä oot muille ihmisille ja mikä heijastuu toisiin, et hei joo toi on kiva tyyppi, ku toi on niin ystävällinen ja muuta vastaavaa. Joo, nää on tärkeitä asioita ja työelämässä ku mä oon itekkin, ni mä haluan, totta kai, et musta pidetään, mut se ei oo ikinä ollu mulle itseisarvo, että mä hakisin muiden huomiota itsetarkoituksena (H20, 150) Nuorten aikuisten haastattelut tuovat esiin erästä elämänvaihetta, jossa irrottaudutaan lapsuuden elinympäristöstä ja aloitellaan itsenäistä elämää ja aikuisuutta. Kun nuoren sijoitus perheeseen tai laitokseen päättyy, alkaa hänen elämässään uudenlainen vaihe, jota voidaan kutsua itsenäistymisen vaiheeksi. Ilmeisen merkityksellistä on fyysisen etäisyyden kasvu juuri lapsuuden ympäristössä olleisiin ihmisiin. Esimerkiksi Green, joka on tutkinut nuorten itsenäistymisvaihetta äitien näkökulmasta kirjoittaa, että äideille nuorten muuttaessa kotoa on arjessa vaikeinta se, ettei nuorten kanssa ole enää jatkuvia ja toistuvia kasvokkaisia tapaamisia. Hän identifioi tuon ajan kriisivaiheeksi, jolla on vaikutuksia myös äitien identiteettiin. (Green 2010.) Itsenäistyminen on näin kuin prosessi, johon kasvetaan vaiheittain. Se on prosessi, jossa alkuun voi yllättää vastuu arkielämän sujumisesta. Siihen voi sisältyä kriisivaiheita ja se muokkaa nuorten identiteettiä. Haastateltujen nuorten itsenäistyminen ei peilaudu vain äiteihin tai isiin, vaan useimmiten myös erilaisiin sijaishuollon työntekijöihin. Nuorten itsenäistymiskokemuksissa on suurta vaihtelua, mitkä herättävät sekä huolta että ylpeyttä. Lapsuuden tutkimus on tuonut esiin lapsuuden yhtenä tärkeänä elämänvaiheena, mikä on tärkeä havainto. Samoin voidaan ajatella, että nuoruus ja siitä siirtyminen aikuisuuteen ovat nuorelle aikuiselle erityisen tärkeitä vaiheita elämässään. Samaan aikaan kun on kuulutettu lapsuuden tai nuoruuden omaleimaisuutta, on niitä ajettu erilleen aikuisuudesta ja haluttu varoa ymmärtämästä niitä kuin 8
10 ajallisesti etenevinä elämänvaiheina. Tämä on lapsi- ja nuorisososiaalityön eräs haaste ymmärtää pikemminkin nuoruutta ja aikuisuutta yhdistäviä piirteitä kuin pitää ne tiukasti erillään. Aikuisuus voidaan nähdä lapsen ja nuoren tulevaisuutena ilman että mitätöimme lapsuuden ja nuoruuden merkitystä sinänsä tärkeinä elämänvaiheina. Elämä kulkee elämänkaaren mukaan etenevää prosessia, jota elämme. Tällainen keskustelu myös muistuttaa meitä siitä, että ajatus riippumattomuudesta on eräs illuusio, koska elämämme eri vaiheissa olemme kiinni toisissa ihmisissä eri tavoin halusimme sitä tai emme (Törrönen 2012). Tämä tutkimus on osallistavaa tutkimusta (participatory research) ja soveltaen myös toimintatutkimusta, kun aikuiset ja nuoret toimivat yhdessä saadakseen aikaiseksi muutosta (ks. myös Ben-Arieh 2005; Fattero, Mason & Watson 2005). Muutosta haetaan vaikuttamalla sijaishuollon ja erityisesti itsenäistymisvaiheen parantamiseen. Tutkimus lähtee kumppanuuden ajatuksesta liikkeelle, jolloin eri osapuolet nähdään tiedontuottajina, ei vain kohteina vaan myös subjekteina ja toimijoina. Vaikka tutkimus on sinänsä lähtenyt aikuisten aloitteista, sitä on työstetty nuorten kanssa. Nuoret ovat kommentoineet aikuisten ehdotuksia, esittäneet vaihtoehtoja ja lisäyksiä oman kokemuksensa pohjalta. Aikuiset ovat puolestaan haastaneet nuoria perustelemaan väitteensä. Tällaisesta neuvottelusta muodostuu reflektiivinen tiedonkeruu- ja tiedonmuodostusprosessi. Ajattelun taustalla ovat Kilpatrick ym. (2007) aiemmin tekemät vertaistutkimukset. He määrittelevät vertaistutkimuksen tavaksi tehdä tutkimusta siten, että kuullaan aidosti ihmisten omia näkemyksiä ja tutkitaan heidän kokemuksiaan. Osallistavan ja toimintatutkimuksen lisäksi tämä tutkimus on myös vertaistutkimusta. Vertaistutkimus vähentää haastattelijan ja haastateltavan välistä valta-asetelmaa. Kun nuorilla on jollakin tavalla samanlaisia kokemuksia, tuo se haastatteluun keskinäistä ymmärrystä ja samaa kieltä, jonka avulla voi kommunikoida tutkimukseen osallistuvien kanssa ja tuottaa heidän omaa ajatteluaan tutkimusaineistoon. Onnistuessaan se toimii nuoria voimaannuttavana kokemuksena (Kilpatrick ym. 2007, 353; ks. myös Gibbs 2001; Franklin & Sloper 2006). Suomessa tutkimukseen ovat osallistuneet 18 vuotta täyttäneet nuoret, jotka eivät enää ole sijaishuollossa (N=50) tai ovat haastatteluhetkellä vielä olleet sijaishuollossa (N=3). Tarkastelun pääkohteena ovat nuorten kokemukset itsenäistymisvaiheesta: Millainen on itsenäistyvien nuorten hyvinvointi? Mitkä tekijät vaikuttavat heidän hyvinvointiaan lisäävästi ja vähentävästi? Hyvinvointia tarkastellaan resurssinäkökulmasta, jossa soveltaen hyödynnetään Bourdien (1984, 114) taloudellisen, kulttuurisen ja sosiaalisen pääoman jaottelua (ks. myös Pulkkinen 2002, 42). Pääoma-käsitteen sijaan hyödynnetään resurssi- 9
11 käsitettä, joka erottaa hyvinvointikeskustelun myös tarpeisiin liittyvästä keskustelusta. Hyvinvoinnin tutkimuskehityksen voidaan ymmärtää edenneen sosiologisista tarveteoreettisista keskusteluista (Allardt 1976) resurssiteoreettisiin keskusteluihin ja kuten Coleman (1990) ja Putnam (1994; 2000) erityisesti liittyen sosiaalisiin resursseihin. Resurssinäkökulmaa on laajennettu vielä siten, että ihminen ymmärretään aktiivisena toimijana. Niemelä (2010, 29) on lisännyt tarkasteluun Doing-ulottuvuuden. Ihmisen omalla toiminnalla nähdään olevan merkitystä ihmisen hyvinvointiin hänellä olevien ja hänen käytössään olevien resurssien lisäksi. Resurssit sisältävät ajallisen ulottuvuuden, jolloin esimerkiksi kulttuuriset resurssit liittyvät jo aikaan ennen meitä liittyen muun muassa sukutaustaan, koulutukseen (ks. Bourdieu 1984) sekä yhteiskunnalliseen historialliseen hetkeen ja kunkin asemaan tässä yhteiskunnassa. Näin ymmärrettynä ihminen ei ole vain omien valintojensa tulos, vaan on kiinteästi yhteydessä ajallisiin, paikallisiin ja tilallisiin valta- ja resurssisuhteisiin. (Ks. Törrönen 2012.) Tässä tutkimuksessa käytetään toimintavapauden-käsitettä, joka liittyy ymmärrykseen ihmisestä aktiivisena toimijana, jolla on taloudellisten, kulttuuristen ja sosiaalisten pääomiensa rajoissa liikkumavaraa tietyssä elämäntilanteessa (Törrönen 2012, 36). Toimintavapaus viittaa kerrostuneeseen ja kasautuvaan hyvinvointiin, joka kuvaa ihmisten käytössä olevia resursseja, valtaa toimia ja osallistua (Törrönen 2012, 36). Toimintavapaus ei ole olemassa sellaisenaan nuoren todellisuudessa tai yhteiskunnassa, vaan lisäksi nuori tulkitsee sitä. Tulkinta muovaa hänen käsitystään omasta hyvinvoinnistaan, jolle yhteiskunta antaa tietyt edellytykset tiettynä aikana ja tietyssä paikassa. Tämän lisäksi tutkija tulkitsee nuorten tulkintaa. Tulkinnallisuus liittää tämän tutkimuksen sosiaalisen konstruktionismin perinteeseen (Miller & Holstein 1993). Nuorten sijaishuollon jälkihuollosta on vähän tutkimuksellista tietoa, mikä on toiminut virikkeenä kansainväliselle I Matter -hankkeelle, jonka alahankkeeseen Lasten oikeudet sijaishuollossa, teoriasta käytäntöön: tyhjän aukon täyttäminen vertaistutkimuksella tämä tutkimus kuuluu. Tämän osallistavan tutkimuksen tarkoituksena on tuottaa perustietoa nuorten itsenäistymisvaiheesta ja samalla myös vahvistaa sijaishuollosta itsenäistyviä nuoria toimimaan oman elämänsä subjekteina. Tutkimuksen toimintatutkimuksellisiin tavoitteisiin kuuluu yhteiskunnallinen ja kansainvälinen vaikuttamistyö, jonka avulla pyritään sijaishuollon ja jälkihuollon kehittämiseen Suomessa ja kansainvälisesti. Tässä tutkimuksessa keskitytään suomalaisten nuorten haastattelujen analysoimiseen. Jatkotutkimuksissa pyritään kansainvälisiin vertailuihin ja tuottamaan vielä tarkentuneempaa tietoa nuorten näkökulmasta. 10
12 Tutkimusmetodologisia valintoja Tutkimus osana I Matter -hanketta I Matter ( Minulla on väliä ) on kansainvälisen SOS-lapsikyläjärjestön viisivuotinen kampanja, joka kohdistuu Eurooppaan ja Keski-Aasiaan. Kampanja toteutetaan Albaniassa, Armeniassa, Itävallassa, Azerbaidžanissa, Valko-Venäjällä, Bosnia Hertsegovinassa, Bulgariassa, Kroatiassa, Tšekissä, Virossa, Suomessa, Ranskassa, Saksassa, Georgiassa, Kazakstanissa, Kirgisiassa, Latviassa, Puolassa, Venäjällä, Ukrainassa ja Uzbekistanissa. I Matter -kampanjan tavoitteena on parantaa kansainvälisesti sijaishuoltoa, jakaa sijaishuollossa eläville nuorille tietoa oikeuksistaan, vaikuttaa poliittiseen päätöksentekoon, vahvistaa sijaishuollon kansainvälistä verkostoitumista, saada nuoret ihmiset osallistumaan sijaishuollon kehittämiseen, kehittää paikallisia sijaishuollon palveluja, koulutusta ja konsultaatiota. (Briheim-Crookall ) Sen päämääränä on analysoida sijaishuollossa elävien lasten oikeuksia ja heidän kohtaamiaan ongelmia, jotka vaikeuttavat heidän valmistautumistaan itsenäiseen elämään. Hankkeessa halutaan tunnistaa ja levittää hyviä toimintatapoja, jotka kuvaavat sijaishuollossa elävien lasten valmistautumista itsenäiseen elämään. Se tuottaa Euroopan maille tietoa, jota voidaan hyödyntää sijaishuollossa olevien lasten oikeuksien ja tuen parantamiseen ja tunnistaa tapoja, joilla vahvistaa lasten osallistumista päätöksentekoprosesseihin. Sen tavoitteena on parantaa sijaishuollon käytäntöjä ja itsenäistymistä, lainsäädäntöä sekä voimaannuttaa sijaishuollon kokeneita nuoria. Kampanjassa pidetään nuoria, joilla on kokemusta sijaishuollosta, hankkeen asiantuntijoina. I Matter -kampanjan toiminta-ajatuksena on ollut nuorten oma toimijuus ja subjektiivisuus sekä sijaishuollon hyvien käytäntöjen löytäminen. Hankkeen lähestymistapa on voimaannuttava. Nuoret tuovat esiin omia sijaishuollon kokemuksiaan ja samalla he voivat vaikuttaa sijaishuollon kehittämiseen ja siihen millaista sijaishuoltoa muut nuoret voivat saada. Heidän osallistumisensa voi antaa heille myös tunteen siitä, että he voivat vaikuttaa omaan elämäänsä. Hankkeen avulla he saavat työelämässä tarvittavia ryhmätyö- ja vuorovaikutustaitoja. Haastatteluja tehdessään he saavat myös tutkimuksellisia valmiuksia ja ymmärrystä tutkimuksen teosta. Hankkeessa toimivien aikuisten tehtävänä on ollut tukea ja rohkaista nuoria mielipiteen ilmaisussa ja toiminnassa. 11
13 Hankkeessa on nuorille sekä kansallista että kansainvälistä toimintaa. Hankkeen aikana on perustettu Kansainvälinen nuorisovaltuusto (An International Youth Council). Siihen kuuluu 25 nuorta (iältään vuotiasta) hankemaista. Kansainvälinen nuorisovaltuusto toimii yhteystahona nuorille, jotka ovat mukana I Matter -hankkeessa. Sen avulla nuoret voivat vaihtaa ja jakaa kansallisia sijaishuollon kokemuksia muiden toimijoiden kanssa. Kansainvälisen nuorisovaltuuston jäsenet edustavat I Matter -hanketta. Tämä tutkimus on toteutettu I Matter -hankkeen sateenvarjon alla toimivassa Lasten oikeudet sijaishuollossa, teoriasta käytäntöön: tyhjän aukon täyttäminen vertaistutkimuksella vuosina EU-hankkeessa. Sitä koordinoi SOS Children s Villages International, jonka keskustoimisto sijaitsee Innsbruckissa, Itävallassa. Alahankkeeseen osallistuvat Albania, Puola, Tšekin tasavalta ja Suomi. Kunkin maan SOS-lapsikyläjärjestöjen keskustoimistot koordinoivat hanketta omassa maassaan. Suomen osalta hankekoordinaattorina on toiminut psykologi Hillevi Westman. Suomessa kansalliseen ryhmään kuuluvat hankekoordinaattorin, tutkijan, kahden nuoren lisäksi SOS-Lapsikylä ry:n yhteistyöjärjestöistä Lausteen perhekuntoutuskeskuksen, Pelastakaa Lapset ry:n, Auta Lasta ry:n ja Pesäpuu ry:n edustajat. Järjestöjen edustajat ovat tiedottaneet hankkeesta, hankkineet haastattelijoita ja haastateltavia. Erityisesti Lausteen perhekuntoutuskeskus ja sen edustajina sosiaalityöntekijät Kati Teppala ja Riitta Laasi ovat toimineet hankkeessa aktiivisesti. Ryhmä on kokoontunut yhteensä neljä kertaa; kolme kertaa Helsingissä ja kerran Turussa kahden vuoden aikana. Kansainvälisiin hankekokouksiin, joita on pidetty tammikuussa 2011 Wienissä ja huhtikuussa 2011 Prahassa, on osallistunut kustakin maasta sijaishuollon kokeneita nuoria ja heidän yhteyshenkilöitään sekä tutkijoita. Suomesta kokouksiin on osallistunut yhteensä 5 jäsentä: hankekoordinaattori, tutkija, kaksi nuorta ja yksi hankkeeseen osallistuneiden järjestöjen edustaja. Hankkeen viimeinen kansainvälinen tapaaminen oli marraskuussa 2012 Brysselissä,. Syksyn 2012 aikana kansallisen ryhmän jäsenet kiersivät tapaamassa sijaishuollossa olevia nuoria sekä työntekijöitä ja keskustelivat heidän kanssaan hankkeen suomalaisista tuloksista kuudella eri paikkakunnalla Suomessa. Keskusteluja hyödynnettiin tulosten uudelleen muotoiluun. Hankkeesta ilmestyy kolmenlaista tietoa: Kustakin hankemaasta on ilmestynyt englanninkielinen raportti (suomalaisen raportin nimi on Everyone is Valuable participatory peer research into young people leaving alternative care, verkkojulkaisu 2012). Kansallisten raporttien tulokset on koottu yhteen raporttiin When Care Ends Lessons from Peer Research Insights from Young People on Leaving Care in Albania, Czech Rebublic, Finland, and Poland (2012), joka luovutettiin Brysselissä europarlamentaarikoille marraskuussa
14 Samassa yhteydessä Suomen edustajat tapasivat erikseen suomalaisia EU-kansanedustajia. Sosiaalityön professori Maritta Törrönen yhdessä tutkimusavustaja Teemu Vauhkosen kanssa Helsingin yliopiston sosiaalitieteiden laitokselta on kirjoittanut Suomea koskevan suomenkielisen tutkimuksen sekä englanninkielisen raportin. Tekstit eivät ole samoja, vaikka niissä on myös samoja elementtejä. Englanninkielinen raportti vastaa paremmin hankkeen tavoitteisiin, kun suomenkielinen vastaa enemmän nuorten hyvinvoinnin kysymykseen. Törrönen on toiminut tutkijana nuorten ja hankekoordinaattorin kanssa. Vauhkonen on työstänyt tutkimusaineistoa sekä raporttia yhdessä Törrösen kanssa. Kansainvälisen raportin on koonnut sosiaalityön professori Mike Stein Yorkin yliopistosta, Englannista, yhdessä hankekoordinaattori Raluca Werveijen- Slamnescun kanssa kansallisten raporttien pohjalta. Suomessa hankkeen tutkija tekee myöhemmin jatkotutkimusta tutkimusaineiston pohjalta keskittyen itsenäisyyden ja vastavuoroisuuden teemoihin sekä kansainväliseen vertailuun. Osallistava tutkimus Tämä tutkimus on lähtenyt liikkeelle kumppanuudesta ja samalla osallistavasta näkökulmasta. Vaikka lapsi- ja nuorisotutkimuksessa tuodaan esiin lasten ja nuorten näkemyksiä, ei heidän roolinsa ole ollut vielä kovinkaan näkyvää osana tutkimuksen suunnittelua ja toteutusta (ks. Daly 2009, 462). Osallistavaa tutkimusta on kuitenkin tehty jo jonkin verran ja se on herättänyt innostusta (ks. Campbell & Trotter 2007; Ben-Arieh 2005; Fattore, Mason & Watson 2005; De Winter & Noom 2003). Holland (2009) näkee, että nuorten näkökulma täydentää hallinnollista tietoa sekä avaa ammattilaisten ja poliitikkojen perspektiivistä poikkeavia näkymiä. Osallistava tutkimus haastaa tutkijaa miettimään omaa rooliaan tutkijana ja osana tutkimusprosessia. Tutkijan rooli on enemmän mahdollistajan rooli, joka jakaa asiantuntemustaan yhteisessä tiedonmuodostuksen prosessissa. Tietoa muodostetaan tällä tavoin myös tutkimusaineiston keruu- ja analyysivaiheessa. Kaikki osapuolet osallistuvat reflektiiviseen oppimiseen. (Fisher 2002, ; Smith 2004, ) Osallistavaa tutkimustapaa voidaan perustella sillä, että se voi tehdä haavoittavia tai syrjäyttäviä elämänoloja näkyviksi (ks. Campbell & Trotter 2007, 32 33). Osallistavaan toimintatapaan kuuluu olennaisesti myös tutkijan itsereflektiivisyys. Tämä sisältyy ajatukseen, että osallistavaa tutkimusta voidaan ymmärtää voimaannuttavana ja sosiaalisesti oikeudenmukaisena toimintana, jonka avulla pyritään kuulemaan tai osallistamaan sellaista ryhmää, joka on aiemmin jätetty ulkopuolelle tai sitä ei ole kuultu. Hyvistä pyrkimyksistä huolimatta aina ei tälläkään tavalla tavoiteta eri ryhmien intressejä eikä heidän tapaansa ymmärtää maailmaa. Tällaisen tiedonmuodostuksen avulla ei voida paeta vastakkainasetteluja ja käsitehierarkioita, jotka syntyvät kun tietoa arvioidaan. 13
15 (Powell 2009, 328; ks. myös Humphries, Beth 2009, ) Osallistava tutkimus on myös esimerkiksi sosiaalisesti ja ajallisesti vaativaa tutkimusta, mikä voi syrjäyttää niitä, joiden tilanteet ovat raskaimmat eikä heillä ole voimia osallistua. Vaikka tässä tutkimuksessa on haluttu lähteä liikkeelle nuorten omista ajatuksista, aloite tutkimuksesta on kuitenkin lähtenyt aikuisilta. Lähteminen liikkeelle nuorten ajatuksista ja pysyminen niissä on ollut aikuisille haasteellista ja se on pitänyt aikuisten ja nuorten yhteiskeskusteluissa palauttaa mieliin aina uudelleen. Aikuiset usein ottavat keskustelussa itselleen isomman tilan kuin nuoret. Osa nuorista on osallistunut aktiivisesti keskusteluun ja tuonut painokkaasti esiin omia näkökantojaan, kun taas hiljaisemmat ovat saaneet vähemmän tilaa näkemyksilleen, vaikka keskusteluissa on pyritty vetämään mukaan myös ne, jotka itse eivät ole olleet niin aloitteellisia. Kun aikuiset ovat yhdessä nuorten kanssa kehittäneet haastattelukysymykset, on tällä tavalla toteutettu osallistavan tutkimuksen periaatteita. Nuorten vastaukset tulkitaan tässä tutkimuksessa ilmaisevan nuorten omaa todellisuutta ja heidän kokemuksiaan. Nuoret ovat hyvin tosissaan ja aidosti vastanneet kysymyksiin sekä tehneet haastatteluja. Aikuisten näkökulmasta tämän tutkimuksen tulokset voisivat näyttää toisenlaisilta, mutta tässä pitäydytään nuorten kertomiin kokemuksiin heidän omasta näkökulmastaan. Hankkeeseen osallistuneet nuoret ovat eri tavoin tuttuja hankkeeseen aktiivisesti osallistuneille aikuisille. Kaikki haastatteluja tehneet nuoret eivät tunteneet kaikkia aikuisia eivätkä kaikki aikuiset nuoria. Muutamille yhteyshenkilöille jotkut nuoret olivat hyvinkin tuttuja jo sijaishuollon ajalta ja heidän välillään oli luottamuksellisia suhteita. Nuorten ja aikuisten keskinäiset hyvät ja lämpöiset välit ovat vaikuttaneet siihen, että tutkimushanke on ylipäätään Suomessa onnistunut. Nuoret ja aikuiset sitoutuivat tutkimusaineiston keruuseen, vaikka heidän toiminnassaan on yksilöllisiä eroja. Tutkijana on voinut tutustua nuoriin ja heidän ajatuksiinsa sekä viettää heidän kanssaan aikaa, erityisesti kansainvälisissä tapaamisissa. Toimintaan Suomessa intensiivisemmin osallistuneet nuoret ovat tulleet tutummiksi kuin ne nuoret, jotka osallistuivat vain haastattelijoille tarkoitettuun koulutukseen. Kilpatrick ym. (2007, 355) arvioivatkin, että yliopistotutkijan on vaikea tavoittaa samalla tavalla nuorta, joilla on kokemuksia sijaishuollosta ja rohkaista heitä osallistumaan tutkimukseen kuin on niillä henkilöillä, jotka ovat lähellä nuoria tai tuntevat heidät entuudestaan. Tämä on tullut esiin myös tässä tutkimuksessa, jolloin tutkijana On tullut tutuiksi nuorten kanssa vasta prosessin kuluessa. Myös de Winter ja Noom (2003, 33) ovat tehneet vertaistutkimusta ja havainneet, että nuorten kanssa tehtäessä tutkimusta ei saa olla liian virkamiesmäinen tai ei ainakaan saa toimia autoritaarisesti. Jotta tutkimusprosessi voidaan onnistuneesti päättää, edellyttää se nuorten kanssa toimittaessa rehellisyyttä, keskinäistä luottamusta ja neuvotteluja (De Winter & Noom 2003, 325; ks. myös Fattore, Mason & Watson 2007). 14
16 Vertaistutkimus nuoret tiedontuottajina Hankkeen aineiston hankinta on toteutettu neljässä vaiheessa, joissa kaikissa nuoret ovat olleet aktiivisia: Ensinnäkin kansainvälisessä yhteistyössä on kehitetty haastattelulomake. Toiseksi haastattelijanuoret on koulutettu siten, että he ovat saaneet tutkimuksellisia valmiuksia haastattelujen hankintaan, toteutukseen ja haastattelutilanteiden vuorovaikutuksellisuuden ymmärtämiseen. Kolmanneksi nuoret ovat haastatelleet vertaisiaan itsenäistymisvaiheen kokemuksista. Neljänneksi nuoret haastattelijat pohtivat yhteistapaamisissa haastattelujen pohjalta koottuja haastattelujen tuloksia ja miten ne vastaavat heidän kokemuksiaan. Haastattelukysymykset syntyivät viiden yhteistapaamisen aikana. Tapaamisista kaksi oli kansainvälistä ja 3 kansallista tapaamista, joihin osallistuivat nuoret ja aikuiset. Nuoret ovat olleet alusta alkaen mukana haastattelukysymysten pohdinnassa. Toisessa kansainvälisessä tapaamisessa nuoret kokoontuivat kahden aikuisen kanssa omaksi ryhmäkseen ja tämän keskustelun aikana muokattiin haastattelurunko kysymyksineen. Nämä kaksi aikuista työstivät kysymykset sujuviksi englanninkielellä. Työstetystä haastattelurungosta keskusteltiin tämän jälkeen vielä yhdessä nuorten ja muiden toimijoiden kanssa ensin kolmeen teemaryhmään jakautuneena ja sen jälkeen yhteisesti. Suomalaiset nuoret olivat keskusteluissa aktiivisia vaikuttajia. He kritisoivat haastattelurungossa olevia ongelmakeskeisiä ja stigmatisoivia käsitteitä ja kysymyksiä. Heidän vaikutuksestaan kysymyksiä muutettiin enemmän sosiaalisen inkluusion ja nuoria myönteisemmästä näkökulmasta katsovaan suuntaan. Kysymyksiin sisällytettiin myös mahdollisuus tuoda esiin elämän epäkohtia. Nämä ovat tärkeitä muutoksia, miten nuorten elämänkokemuksia lähestytään ja miten nuoret toivovat itseään lähestyttävän ja katsottavan. Keskustelujen pohjalta hankkeeseen osallistuneen järjestön (NCAS) edustajat muokkasivat haastattelurungon ja lähettivät sen eri maiden koordinaattoreille käännettäväksi kunkin maan omalle kielelle. Suomeksi käännetystä haastattelurungosta käytiin keskustelua nuorten kanssa. Englanninkieliset termit eivät aina istuneet hyvin suomennettuna nuorten mielestä eivätkä aina vastanneet suomalaista yhteiskuntaa tai palvelujärjestelmää. Haastattelun kieliasua muokattiin paremmin nuorten haastattelijoiden puheeseen sopivammaksi, muuten haastattelun sisältö säilytettiin pääosin samana vertailun mahdollistamiseksi. Muutamia erityisesti suomalaista sijaishuoltoa koskevia kysymyksiä lisättiin ja niitä käytetään vain suomalaisessa tutkimuksessa, esimerkiksi jälkihuolto- ja itsenäistymissuunnitelman laadintaa koskeva kysymys. 15
17 Käydyn keskustelun pohjalta ja nuorten tekemien koehaastattelujen pohjalta haastattelurunko muokattiin lopulliseen muotoonsa suomeksi. Haastattelukysymykset hahmottuivat seuraavien kymmenen teeman alle: 1) itsenäistymiseen valmistautuminen ja suunnittelu, 2) talous, 3) kuntoilu ja harrastukset, 4) asuminen, 5) henkinen hyvinvointi ja terveys, 6) ihmissuhteet, 7) perhe ja huoltajat, 8) sosiaalinen inkluusio, 9) tulevaisuus ja 10) elämänmuutokset sijaishuollon jälkeen. Teemat tavoittavat hyvin nuorten sosiaalista, psykofyysistä, ja taloudellista hyvinvointia sekä nuorten kokemaa muutosta hyvinvoinnissaan. Haastatteluihin sisältyy suljettuja ja avoimia vastauksia. Suljetuista vastauksista on tehty maakohtaisia nuorten vastaajien ja sijaishuolto- ja itsenäistymisvaiheen järjestelyjen analyyseja. Tilastollista analyysia on kootusti tehnyt Jan Matousek, Data Mind, Tšekin tasavallassa. Suomessa määrällistä ja laadullista aineistoa analysoi Teemu Vauhkonen yhdessä Maritta Törrösen kanssa. Analyysin pohjalta alustavia tuloksia on käyty läpi nuorten kanssa Turussa ja Helsingissä järjestetyissä tapaamisissa. Niitä voidaan kutsua asioiden uudelleen käsittelyksi (debriefing session), jonka jälkeen vasta lopullinen englanninkielinen raportti on kirjoitettu. Tapaamisten aikana ilmeni, ettei eräs haastateltava nuori ollut koskaan matkustanut junalla. Tapaamisten päätteeksi kävimme hienossa ravintolassa syömässä ja kaikille nuorille ravintolassa syöminen ei ollut arkipäivää. Monille nuorille itsestään selvyydet eivät ole kaikille sijaishuollossa olleille nuorille aina itsestään selvää. Tämä suomeksi kirjoitettu tutkimus on lähtenyt liikkeelle Suomea koskevasta englanninkielisestä raportista ja sen tiedoista. Tietojen analysointia on jatkettu siten, että on keskitytty nuorten hyvinvoinnin ulottuvuuksien tarkasteluun. 16
18 Haastateltavien hankinta Kansallisessa tapaamisessa keskusteltiin siitä, miten nuoria tavoitettaisiin haastatteluihin. Alkuun suunniteltiin, että jokainen viidestä yhteistyöjärjestöstä yrittää saada järjestönsä kautta 20 nuorta haastatteluun. Kaikkiaan hankkeen kautta toivottiin tavoitettavan noin 400 nuorta. Tämä tarkoitti jokaisesta maasta kymmentä haastattelijaa kohden kymmentä haastattelua. Vaikka haastattelujen määrä oli suuri, sitä lähdettiin tavoittelemaan, koska haluttiin tuoda mahdollisimman kattavasti nuorten näkemyksiä esiin kansainvälistä vertailua ja vaikuttamistyötä varten. Haastatteluihin haluttiin saada kummankin sukupuolen edustajia eri puolilta Suomea ja kokemuksia eri sijaishuollon muodoista. Haastattelupyyntöä lähetettiin 300 kappaletta ensin hankkeen järjestöjen yhteyshenkilöille, joihin pidettiin yhteyksiä myös sähköpostin välityksellä. Nuorten tavoittaminen yhteistyöjärjestöjen kautta tuotti kevään 2011 aikana 22 nuoren suostumuksen haastatteluun. Sen lisäksi suomalainen kesälomakausi hidasti prosessin etenemistä ja haastatteluja ei tehty paljoakaan kesän aikana. Syksyllä 2011 haastateltavia nuoria lähdettiin hakemaan valtakunnallisesti monia eri reittejä pitkin: heidän kanssaan puhuttiin ja/tai lähetettiin pyyntö tulla haastatteluun, nuoret välittivät myös tietoa mahdollisille haastateltaville, haastattelupyyntöjä levitettiin sähköpostin välityksellä eri sosiaalialan toimijoille ja tietoa jaettiin muun muassa valtakunnallisilla sijaishuollon päivillä. Haastattelupyyntöjä toimitettiin valtion koulukoteihin (50). Yhden Tampereen seudun, muutaman pääkaupunkiseudun ja Turun seudun kunnan jälkihuollon työntekijöiden kanssa tehtiin yhteistyötä. Heitä tavattiin ja tapaamisissa työntekijät suostuivat jakamaan haastattelupyyntöjä nuorille (yhteensä 500). Kaksi kuntaa edellytti tutkimuslupaa ja se haettiin. Kaiken kaikkiaan karkeasti arvioiden noin 900 haastattelupyyntöä lähetettiin tai toimitettiin eri tahoille. Nuorten tavoittaminen tapahtui lumipallotekniikkaa hyödyntäen. Järjestöjen yhteyshenkilöt ottivat ensin suoraan yhteyttä sijaishuollon kokeneisiin 18 vuotta täyttäneisiin nuoriin, jotka olivat edelleen jälkihuollossa, lopettaneet jälkihuollon asiakkuuden tai vielä sijaishuollossa. Haastateltaviksi rajattiin vuotiaat nuoret. Kun nuoriin saatiin yhteys, heiltä pyydettiin allekirjoitusta suostumukseen, jossa he ilmaisivat osallistuvansa vapaaehtoisesti haastatteluun. Samalla he antoivat yhteystietonsa haastatteluajankohdan sopimista varten. Heille jaettiin myös I Matter -kampanjaa esittelevä teksti (ks. Liite 1). Tekstissä esiteltiin hankkeen tutkimusideaa ja tiedontuottamisen tarpeita. Postitse lähetettyihin kirjeisiin liitettiin palautuskirjekuori ja postimerkki. Suostumuksessa pyydettiin heiltä lupaa käyttää heidän haastatteluaan hankkeen raportointia ja jatkotutkimusta varten (ks. Liite 2). 17
19 Kirjeet palautuivat hankekoordinaattorille SOS-Lapsikylän keskustoimistoon Helsinkiin. Hankekoordinaattori piti kirjaa saapuneista suostumuksista ja hän jakoi haastateltavien tiedot haastattelijoille. Samalla hankekoordinaattori keskusteli nuorten kanssa heidän kokemuksistaan ja vastasi heidän kysymyksiinsä. Haastateltavien hankintakampanja tuotti tulosta, ja joulukuun alussa oli saatu jo yhteensä 66 suostumusta. Kun haastateltavien rekrytointi tammikuun 2012 lopussa lopetettiin, lopulliseksi suostumusten määräksi oli saatu noin 90 suostumusta. Suomessa haastatteluja tehtiin yhteensä 53. Haastateltavista 3 oli vielä sijaishuollossa ja muut jo itsenäistyneet. Yhteistyöjärjestöjen kautta rekrytoitiin nuoret haastattelijat. Nuoret ovat tuttuja järjestöjen ihmisille joko heidän palveluidensa tai sijaishuoltoon liittyvien kysymysten kautta. Haastattelijoiden koulutuspäiviin (kesäkuu 2011) mennessä oli yhteensä yhdeksän nuorta rekrytoitu haastattelijoiksi. Kymmenes haastattelija löydettiin koulutuspäivien jälkeen. Kymmenestä haastattelijasta naisia on seitsemän ja miehiä kolme. Henkilökohtaiset kontaktit haastattelijoihin ja jälkihuollon työntekijöihin ovat kasvattaneet haastatteluihin suostuneiden nuorien määrää. Kesän 2011 jälkeen haastatteluihin oli ilmoittautunut vasta 22 nuorta. Kun tutkija, tutkimusavustaja ja yksi yhteyshenkilö olivat suoraan yhteydessä kolmen pääkaupunkiseudun ja Turun seudun kunnan jälkihuollon ihmisiin, tapasivat heitä ja keskustelivat heidän kanssaan, sitoutuivat työntekijät välittämään haastattelusuostumuksia jälkihuollossa oleville nuorille. Kansallinen hankekoordinaattori teki valtavasti töitä, että tutkimus tuli tunnetuksi koko maassa ja että tutkimukseen saatiin haastattelijoita ja haastateltavia. Hänen henkilökohtaiset kontaktinsa ja lämpimät suhteensa eri toimijoihin ovat olleet merkittäviä tutkimuksen onnistumiselle. Luultavimmin tutkimus ei olisi toteutunut tällä tavalla ilman vastavuoroisia ja luottamuksellisia suhteita. Näin henkilökohtaiset ja myönteisiä tunnekokemuksia herättäneet kontaktit ovat kasvattaneet haastattelujen määrää ja pitäneet yllä hyviä yhteyksiä haastattelijoihin. Haastattelijoiden koulutuspäivillä haastattelijoilta (9, yhden tiedot puuttuvat) kerättiin taustatiedot sitä varten, että saataisiin hiukan kuvaa heidän omasta elämäntilanteestaan. Heillä kaikilla on kokemusta sijaishuollosta ja he kaikki ovat olleet yhtä lukuun ottamatta huostaan otettuja. Heistä yksi on ollut sijoitettuna avohuollon tukitoimena. He ovat syntyneet vuosina , ja he ovat haastatteluja tehdessään vuotiaita. Useimmat heistä ovat olleet vuonna 2011 noin 20-vuotiaita. He asuivat joko Turun, Tampereen tai Helsingin seudulla. Heistä kaksi asui keskisuuressa kunnassa ja muut suurkaupungissa. Heidät on sijoitettu hyvin eri-ikäisinä: kolme alle 3-vuotiaana, yksi 6 7-vuotiaana ja viisi vuotiaana. Myös sijaishuollon kokemuksen pituus vaihtelee heillä yli 10 vuodesta 1 3 vuoteen: Kolmen sijoitus on kestänyt yli 10 vuotta, yksi 7 10 vuotta, kaksi 4 6 vuotta ja kolme 1 3 vuotta. Heistä neljä on ollut 18
20 sijoitettuna vain yhteen paikkaan, kaksi kahteen, kaksi kolmeen ja yksi neljään sijaishuoltopaikkaan. Lastensuojelulaitoksessa on heistä ollut viisi nuorta ja sijaisperheessä tai SOS-lapsikylässä kolme nuorta ja yksi on ollut jälkihuollon asiakkaana. Vain yhdellä heistä peruskoulutus oli peruskoulu, kun se muiden kohdalla oli joko ammattiopisto (4), lukio ja ammattiopisto (1), lukio (2) ja lukio ja yliopisto (1). Haastatteluajankohtana heistä neljä opiskeli ja kaksi heistä kävi samanaikaisesti työssä. Työelämässä heistä oli näiden kahden lisäksi kolme nuorta. Kolme työelämässä olevaa työskenteli kokoaikaisesti ja kaksi osa-aikaisesti. Neljä haastattelijaa ilmoitti itselleen ammatin. Kaksi nuorta ei ilmoittanut taustatietoihin opiskelua eikä työtä. Haastattelija, joka ei osallistunut koulutukseen, sai perehdytyksen haastattelujen tekoon hankekoordinaattorilta. Haastattelijat ovat nuoria, jotka etsivät itsenäistymisvaiheeseen kuuluvasti omaa paikkaansa yhteiskunnassa. Heidän tutkimukseen osallistumisen asteensa vaihteli suuresti yksilöittäin. Neljä nuorta ei tehnyt yhtään haastattelua ja kaksi taas oli erityisen aktiivista tehden haastatteluja yli oman osuutensa. Vertaistutkijoiden osallistumisen halu voi vaihdella ja muuttua, kun nuoret ovat elämänvaiheessa, johon kuuluu niin sanottu aikuistuminen ja omasta elämästä vastaaminen (ks. myös Kilpatrick 2007, 368). Siihen kuuluvat sijaishuoltopaikasta muuttaminen omaan asuntoon, opiskeleminen ja työelämään asettuminen ja mahdollisesti perheen perustaminen. Nuorista vain yksi asui avio- tai avoliitossa ja heistä kellään ei ollut lapsia. Sijaishuollon kokemukset ovat heillä joko useiden vuosien tai sitten murrosikään liittyen muutaman vuoden pituisia. Heillä on kokemusta sekä lastensuojelulaitoksista että sijaisperheistä. Haastattelijoina he edustavat laajaa sijaishuollon kokemusta, mikä edesauttoi heidän tehtäväänsä vertaishaastattelijoina. Sovittiin, että haastattelijat informoivat yhteyshenkilöitään missä he haastatteluja tekevät. Muutamat haastattelijat pitivät hyvinkin tiiviisti yhteyttä yhteyshenkilöihin, kun taas muutamiin oli vaikea saada edes yhteyttä. 19
21 Tutkimusvalmiuksien opiskelu Vertaistutkimusta tekevissä maissa haastattelijoiden toimintaa haluttiin tukea koulutuksen avulla. Nuorille haastattelijoille pidettiin neljässä hankemaassa kaksipäiväiset koulutuspäivät. Ensin koulutuspäivien vetäjät, kaksi yhteyshenkilöä ja tutkija, osallistuivat itse kahden päivän koulutukseen toukokuussa Koulutuksen vetäjänä toimi Senior Participation Manager Sharn Bowley, joka työskenteli englantilaisessa järjestössä National Care Advisory Service (NCAS). Järjestö on erikoistunut edistämään sijaishuollosta lähtevien nuorten asemaa. Järjestö toimi aktiivisesti hankkeessa erityisesti keskustelujen virittämisessä sekä keskustelumuistioiden ja lopullisen haastattelulomakkeen laadinnassa. Haastattelijoiden koulutus pidettiin kesäkuussa Viikonlopun aikana heille kerrottiin hankkeen tarkoituksesta ja heidän roolistaan. Tutkimuksen tekoon liittyen puhuttiin yleensä vertaistutkimuksesta, haastateltavien tehtävästä, haastateltavien tavoittamisesta ja tutkimuseettisistä kysymyksistä. Tutkimuseettisistä asioista esiin tuotiin haastattelujen tekoon liittyvä luottamuksellisuus, haastattelun vapaaehtoisuus, haastateltavan suostumus haastatteluun ja miten toimia jos haastattelija havaitsee mahdollisen lastensuojelun tarpeen. Haastatteluun ei nähty olevan olemassa oikeita tai vääriä vastauksia (Kilpatrick 2007, 361). Luottamuksellisuus liitettiin siihen, että haastateltaville kerrotaan, että hänen vastauksensa tullaan liittämään raporttiin, mutta kenenkään nimiä ei mainita, eikä kukaan voi kirjoitetun pohjalta tunnistaa, mitä juuri tietty henkilö on sanonut (Kilpatrick 2007, 361). Haastattelujen tekemistä harjoiteltiin koehaastatteluilla ja keskustelemalla niistä syntyneistä havainnoista. Niiden avulla muokattiin suomenkielistä haastattelulomaketta nuorten omaan puheeseen sopivaksi. Ennen kuin haastattelijat harjoittelivat MP3-soitinten käyttöä, keskusteltiin ryhmätöiden pohjalta kehonkielestä ja mitä se merkitsee haastattelun teolle. Haastattelu ajateltiin aloitettavaksi ensin puheella, jonka avulla puretaan haastatteluun liittyvää jännitystä. Haastateltavalle kerrotaan mihin tutkimus liittyy, käydään läpi suostumuslomake kohta kohdalta ja kerrotaan haastateltavan oikeudet (ks. Liite 2). Haastattelussa painotettiin kuulemisen merkitystä ja keskusteltiin siitä mitä se merkitsee. Haastattelijoiden kanssa sovittiin vaitiolovelvollisuudesta ja siitä, etteivät he haastattele itselleen läheisiä nuoria. Keskustelimme mahdollisesta haastattelupaikasta ja siitä, että nuori informoi hankkeen yhteyshenkilöä missä ja milloin hän haastattelee. Yhteyshenkilöiden kanssa toivottiin nuoren keskustelevan aina, kun jokin kysymys haastatteluun liittyen askarruttaa. Sovittiin, että nuori antaa haastattelun alussa hankkeen esittelypaperin ja käy sen jälkeen haastateltavan kanssa läpi suostumus-lomakkeen, joka allekirjoitetaan ja sen jälkeen tehdään vasta haastattelu. Nuorille annettiin myös vertaishaastattelijan muistilista (ks. Liite 3), jossa kerrattiin ajallisesti etenevät 20
22 tehtävät ennen haastattelua, haastatteluun mukaan otettavat paperit ja toiminta haastattelun jälkeen. Koulutuksen aikana käsiteltiin myös käytännön asioita kuten matkalaskujen tekoa ja varmistettiin kunkin haastattelijan yhteyshenkilö ja yhteystiedot. Koulutuspäivien aikana Suomessa testattiin muista maista poikkeavasti haastattelurunko, mikä vei paljon aikaa muulta keskustelulta koulutuspäivän aikana. Toisaalta se saattoi selventää kysymysten sisältöä haastateltaville. Nuoret haastattelivat toisiaan haastattelulomakkeen avulla ja haastatteluilla testattiin lomaketta ja MP3-soittimien käyttöä. Testihaastatteluja ei käytetty varsinaisena aineistona. Niiden perusteella haastatteluun tehtiin vielä muutoksia, joiden mukaan haastattelurunko muokattiin lopulliseen muotoon. Suomenkieliseen lomakkeeseen lisättiin vielä eritellymmin koulutus ja sijaishuoltopaikat kuin mitä oli kirjattu kansainväliseen haastatteluun. Koulutuksen yhtenä tarkoituksena oli myös tutustua toisiin haastattelijoihin. Koulutus olisi ollut hyvä tehdä vaikka kahtena erillisenä, mutta ajallisesti lähekkäisinä päivinä. Aiemman kerran oppeja olisi voitu kerrata seuraavalla kerralla. Toisaalta se olisi saattanut vähentää osallistujien määrää, kun olisi edellytetty sitoutumista useamman viikonlopun mittaiseen koulutukseen. Se olisi edellyttänyt matkustamista uudestaan. Haastattelijat toimivat hyvin ryhmänä ja koulutuspäivien tunnelma oli rakentava, lähes harras ja innostunut. Koulutuspäivät olivat hieno ja antoisa kokemus myös kouluttajille. 21
23 Tutkimusaineiston keruu Haastattelijat saivat hankekoordinaattorilta haastateltavien yhteystiedot. He ottivat itse yhteyttä haastateltaviin ja sopivat heidän kanssaan haastatteluajan ja -paikan. Haastattelut edellyttivät heiltä usein matkustamista, koska haastatteluja tehtiin eri puolilla Suomea. Haastattelijat olivat pääasiassa pääkaupunkiseudulta tai Turun seudulta. Nuoret nauhoittivat haastattelut MP3-soittimilla ja lähettivät ne äänitiedostoina tutkimusavustajalle, joka käsitteli tutkimusaineistoa. Nuorilla ei ollut vaikeuksia käyttää MP3-soittimia. Sen sijaan vaikeuksia ilmeni ajoittain äänitiedostojen lähettämisessä. Tutkimusavustaja lähetti viestin nuorille, kun oli saanut nauhoitteen ja nuori sai sen jälkeen tuhota oman haastattelunsa soittimeltaan. Äänitiedostojen lähettämisen turvallisuudesta sähköpostien liitteenä tarkennettiin Helsingin yliopiston turvallisuuspäälliköltä. Hänen mukaansa lähettämistä ei yleensä suositella, mutta jos ei lähetetä tunnistettavia tietoja kuten tässä tutkimuksessa, niin silloin se on mahdollista. Äänitiedostot lähetettiin käyttäen Terena File Sender -järjestelmää, joka edellyttää toisenlaista yhteyttä kuin tavallinen sähköposti. Valitsimme tämän tavan, koska muuten nauhoitusten saaminen analysoitavaksi olisi hankaloitunut. Tekniikka mahdollisti tietojen siirron, mutta se ei aina ollut ongelmatonta. Ongelmista huolimatta tiedot tallentuivat täysin kahta haastattelua lukuun ottamatta. Nuoria pyydettiin palauttamaan myös suostumuslomakkeet ja haastattelulomakkeet, joihin oli merkitty suljettuja vastauksia. Haastattelut on äänitetty kokonaisuuksina, joten ääninauhoilta voi kerätä myös tietoja puuttuvista haastattelulomakkeen kohdista. Tutkimusavustaja täytti kansainväliseen taulukkopohjaan haastateltavien kvantitatiiviset vastaukset ja litteroi avoimet vastaukset word-tiedostoihin ja kopioitavaksi rtf-tiedostoina Atlas-Ti -ohjelmaan laadullista analyysia varten. Kvantitatiivinen taulukkopohja lähetettiin Tšekin tasavaltaan Jan Matousekille tilastollista analyysia varten. Kvantitatiivisen analyysin tuloksia hyödynnetään myös kansallisessa raportissa. Kansainväliseen raportointiin liittyy ongelmia, jotka johtuvat esimerkiksi kielestä, erilaisista sijaishuollon palveluista ja siitä, että useat eri ihmiset tekevät tutkimusta eri maissa. Nämä vaikeudet haastavat kansainvälisten vertailujen tekemistä ja niiden luotettavuutta. Koulutuksen jälkeen alkaneet kesälomat ja varmaan muut kiireet laimensivat koulutuspäivien aikana syntynyttä intoa ja hajottivat myös ryhmää. Yhdeksästä haastattelijasta kuusi toimi aktiivisena haastattelijana. Kolmen haastattelijan elämäntilanne tai vetäytyminen piti heitä passiivisina ainakin haastattelujen tekovaiheessa. Koska vertaishaastattelijoiden kiireet ja vaikeudet tavoittaa haastateltavia olivat sen verran suuria, rekrytoitiin kaksi vertaishaastattelijaa tekemään haastatteluja lyhyeksi aikaa päätoimisemmin. Heidän ansiostaan tehtyjen haastattelujen määrää pystyttiin kasvattamaan huomattavasti. 22
24 Vertaistutkimus on aikaa vievää ja välillä turhauttavaakin, kuten Kilpatrick ym. (2007, 359) myös havaitsivat omassa tutkimuksessaan. Tässä tutkimuksessa raskautta tekivät haastateltavien hankinnan vaikeus sekä hankkeen kiireinen aikataulu, joka ei ottanut huomioon suomalaisia maantieteellisiä oloja. Myös monien eri tahoilla olevien toimijoiden kanssa työskentely vaatii erityisiä ponnistuksia ja voimia. Voimia antavina hankkeessa puolestaan olivat nuoret ja aktiivit yhteyshenkilöt ja heidän elämän ilonsa, mikä muistutti yhteisestä tehtävästä. Yhteinen tekeminen aiheutti myös välillä ärtymystä ja vihaisia tunteenpurkauksia, kun esimerkiksi tekniset haastattelutietojen vaihdot eivät sujuneet ongelmitta. Samaan aikaan kun lähdettiin hakemaan haastateltavia useampia väyliä pitkin, päätettiin syksyn 2011 aikana tavata myös haastattelijoita ryhmänä uudelleen ja keskustella heidän kanssaan kunkin kokemuksista. Tapaamisia järjestettiin kahdesti. Yhteyshenkilöt olivat myös eri tavoin prosessin aikana yhteydessä haastattelijoihin ja saivat kuulla heiltä heidän kokemuksistaan. Samalla tavalla kuin tässä hankkeessa myös Englannissa tehdyssä hankkeessa pidettiin yhteyttä kirjeitse, puhelimitse, sähköpostilla ja tekstiviesteillä haastattelijoihin. Aina kaikki eivät päässeet paikalle tai tuli peruutuksia (ks. myös Kilpatrick ym. 2007, 358). Ensimmäisessä tapaamisessa paikalla oli neljä nuorta. Tapaamiseen eivät tulleet kaikki nuoret, mutta paikalla olleiden neljän nuoren kanssa vaihdettiin vilkkaasti kokemuksia. Toiseen tapaamiseen tuli vain yksi nuori. Tässäkin tutkimuksessa on tullut esille kuten Kilpatrickin ym. (2007, 365) tutkimuksessa, että nuorten osallistumisen esteenä on ollut ajanpuute tai muuttunut elämäntilanne. Tästä on voinut seurata joillekin nuorille henkilökohtaisia syyllisyyden ja turhautumisen tunteita, kun he eivät ole osallistuneet lupaamallaan tavalla. Kilpatrickin ja kumppaneiden tutkimuksessa tulee esille ikävien kokemusten lisäksi myös positiivisia kokemuksia, joista kohokohtina ovat olleet vertaiskokemukset. Myös suhde tutkimukseen on saattanut muuttua, vaikka tutkimus ei ole koskaan aiemmin kiinnostanut. Kaksi vuotta voi olla myös pitkä aika sitoutua pitkäjänteisesti. (Kilpatrick ym. 2007, ). Tässä tutkimuksessa haastatteluja tekivät runsaasti sellaiset nuoret, jotka olivat ryhmän vanhimmasta päästä ja paremmin koulutettuja kuin muut ryhmäläiset. Lähes kaikki haastattelijat edustivat nuoria, joilla oli joko työ- tai opiskelupaikka tai molemmat. Kilpatrick ym. (2007, 359) ovat huomanneet, että nuoren työelämäkokemuksella ja korkeakoulutuksella on merkitystä siihen, miten vertaishaastattelu sujuu. Tämä tuo mieleen iän ja koulutuksen merkityksen, kun tehdään tutkimusta (Kilpatrick 2007, 367). Nuoret haastattelijat ovat suhtautuneet vakavasti haastattelujen tekemiseen. Samoin haastatteluihin valikoituneet nuoret ovat vastanneet kysymyksiin paneutuen ja persoonallisesti. Yleensä haastattelussa on hyvä tehdä jatkokysymyksiä 23
25 (Kilpatrick ym. 2007, 360), mutta alkuun tehdyissä haastatteluissa nuoret pysyttäytyivät aika tiukasti haastattelurungoissa. Tämä on voinut johtua molempien osapuolien jännityksestä. Useamman haastattelun jälkeen nuorten lisäkysymykset lisääntyivät ja haastattelujen tunnelmat rentoutuivat. Nuoret ovat tuottaneet laadukasta ja johdonmukaista tietoa vertaistensa elämästä kuten Kilpatrick ym. (2007, 360) havaitsivat omassa tutkimuksessaan. Ilmeisesti koulutus ja haastattelujen harjoittelu ovat tukeneet haastattelujen sujumista. Nuoret ovat haastatellessaan noudattaneet haastattelurungon kysymysten järjestystä. He ovat merkinneet haastattelulomakkeeseen haastateltavien antamia vastauksia suljettuihin kysymyksiin. Haastattelujen tunnelmat ovat hyviä. Haastateltavat ovat selvästi haastatteluihin motivoituneita. He vastaavat kaikkiin kysymyksiin, toiset lyhyesti ja toiset vuolaammin. Joskus he sanovat kysymyksen olevan liian vaikean ja haastattelussa siirrytään seuraavaan kysymykseen. He toivovat auttavansa muita sijaishuollossa olevia nuoria jakamalla omia kokemuksiaan ja tuomalla oman mielipiteensä esiin. Kun jossakin vaiheessa työntekijät arvioivat, ettei heidän nuoristaan ole haastateltaviksi, tämä ei ainakaan tullut esiin haastatteluihin osallistuneilla. Monet nuoret osaavat hyvinkin analysoida kokemuksiaan mutta myös lastensuojelun sijaishuollon palveluja. Selkeästi tulee esiin heidän kokemusasiantuntijuutensa ja sen arvo tutkimukselle (ks. McLaughlin 2009). Nuoret haastateltavat ja heidän tukenaan haastattelijat ovat tuottaneet tutkimusaineistoa, jonka he ovat halunneet hyödyntävän muita sijaishuollossa olevia nuoria. Tämä on ilmeisesti se hyöty, mitä nuoret ovat kokeneet tutkimuksella ja heidän osallistumisellaan olevan. Kilpatrick ym. (2007, 364) pitävät tärkeänä, että nuoret haastattelijat tietävät miten he tutkimuksesta hyötyvät. Myös Moore ym. (2011, 260) pitävät tärkeämpänä sitä, että tutkimus on nuorille tärkeää, on heille turvallista ja vastaa heidän tarpeisiinsa ja toiveisiinsa kuin että nuorten osallistumisen aste tutkimukseen on korkea. Tässä tutkimuksessa useat haastateltavat tuovat esiin, että haluavat auttaa muita nuoria sijaishuollossa ja kysyttäessä ovat valmiita antamaan heille neuvoja oman kokemuksensa avulla. Nuorten paneutuminen haastatteluihin ja heidän viestinsä muille on tehty sellaisella tavalla, ettei tutkija niitä kuunnellessaan ja lukiessaan ole voinut olla herkistymättä. Se on palauttanut mieleen kysymyksen, jonka eräs nuori haastattelija kysyi tutkijalta koulutuspäivien aikana: Uskot sä, että meistä on tähän? Vastasin, että kyllä uskon. Enkä ollut väärässä. Kilpatrick ym. (2007, 364) mukaan nuoret pitävät tilaisuutta osallistua tutkimuksen tekoon yhtenä henkilökohtaisena mahdollisuutena kehittyä ja saada vuorovaikutustaitoja, kommunikointitaitoja, oppia ajan hallintaa ja myös työelämänvalmiuksia. He näkevät, että nuorten on helpompi puhua vertaisille. He pitivät tällaista tutkimusta tehokkaana tapana tuottaa tietoa nuorten elämästä, 24